khistorydata/jeongjo-sjw-relations huggingface dataset:
정조 18년 · 목
宮契朝官儒生及方外諸生試券親考訖宮契朝官應製賦行司直李敏輔三中居首儒生更試表生員金處巖三上居首方外諸生應製賦進士金相任三上居首詩生員金順行三上居首表生員李翼榮三下居首敎曰拜宮之路宮契朝官儒生旣命應製朝官賦居首行司直李敏輔文氣不衰筆力勁活大鹿皮一令賜給之次行副司直朴宗甲知事金尙集兵曹參判林濟遠各紙二卷筆五枝墨二笏賜給之次兵曹佐郞權晙行副司直沈基泰各紙一卷筆三枝墨一笏賜給儒生初次優等更試比較居首生員金處巖給一分初次三上進士李日煒幼學朴齊家生員李是釬各紙三卷筆五枝墨三笏賜給又敎曰方外諸生聞有入泮者使之應製矣二千餘券合作甚罕姑取二十人而體怪之券不翅幾十百泮長知悉各別嚴飭朝官儒生之未及應製者今番則事勢似然姑爲分揀以此分付賦居首三上一進士金相任詩居首三上一生員金順行各紙二卷筆二枝墨一笏賦三上二幼學呂龜永詩三上二幼學徐榮豊各紙二卷賦三中進士蔡一揆幼學申夔朝詩三中幼學金照李綰各紙一卷賦三下幼學宋光載前縣令李基讓進士黃嗣永參奉申鳳朝幼學愼昇詩三下幼學李愚在前主簿尹可基業儒南石老進士趙學春幼學李勉沖各筆三枝墨一笏表草三下一生員李翼榮草三下二幼學尹星烈各筆二枝墨一笏賜給入格儒生皆令明日待令
정조 18년 · 목
以黃昇源爲吏曹參判尹行任爲參議李周顯爲執義韓光植爲司諫權坪爲掌令洪秉臣申光岳爲持平鄭東顴爲校理尹羽烈爲副校理洪大協爲修撰林蓍喆爲兵曹參判李在學爲知義禁李燾鄭必忠爲典籍燾必忠落仕最久人
정조 18년 · 강
命前管城將金明遇仍任兵判具庠重推
정조 18년 · 목
總戎廳啓言管城將之周年內勿許遷轉載在大典通編限前自吏兵曹不得輒擬他職而管城將金明遇移拜全羅兵使有違法式請所帶管城將仍任允之敎以旣有法式則無端越例破格大是不察金石之典將焉用哉新除未幾做錯若此若非草記之請仍豈可覺得乎兵曹判書具庠從重推考此後謹守常典勿用已意事申飭
정조 18년 · 강
遞吏曹參議尹行任知義禁李在學校理鄭東觀尹羽烈副校理洪大協中批韓致應爲副校理金熙稷爲副修撰
정조 18년 · 목
敎曰職務相妨新除授吏曹參議尹行任許遞口傳付軍職知義禁校理出疆人亦爲許遞幷令今日政差出未肅拜玉堂許遞前校理韓致應金熙稷除授與今日政差代者牌招察任
정조 18년 · 강
命前兵曹正郞洪大協仍任玉堂尹羽烈望筒勿施
정조 18년 · 목
該曹以二軍色專管經費久任郞不可數遞請仍允之○因司僕內乘別省記敎曰玉堂尹羽烈望筒勿施省記改修正以入
정조 18년 · 강
命前宣傳官崔性烈軍器正擬入
정조 18년 · 목
敎曰今日豈可空過乎乃祖之忠節雖三學士與林忠愍當讓頭者乎日暮道遠卽聖朝答故相疏之敎也今日已暮矣念及神州益不禁道遠之想何以瀉心故忠臣贈參判崔孝一孫前宣傳官崔性烈今日政軍器正作窠擬入時任正待窠復職調用以寓今日一分望美之思
정조 18년 · 목
以李勉兢爲吏曹參議李龜雲爲校理李冕膺爲知義禁崔性烈爲軍器正徐有秉爲全羅兵使○敎曰新除帥臣昨於試官病難强力遞改況湖南風土乎全羅兵使徐有秉改差待西北窠差送其代更令今日政差出○以吳毅常爲全羅兵使沈渡舟閔進卿吳彥邦崔有鼎李震禧黃時懋柳涬李以德洪治九嚴重昌洪世鳳金俊兌李國老金鼎瑞田厚蕃金昌九趙正大金猉壽金聲律金永碩李昌根金尙天徐命元金潤澤爲同知申▣李周遠南宮旻兪德洙李憲鐸李漢邴李閏復李哲秀姜協一鄭斗煥姜建一李澤龍洪鼎權吳敬麟權壽松趙彥基姜時揚金台周爲僉知同知八望筒僉知六望筒皆老職三望幷批下
정조 18년 · 강
命前承旨李勉兢仍任
정조 18년 · 목
老職尙多未及下批者也
정조 18년 · 강
命亞三銓明日議薦
정조 18년 · 목
敎曰亞銓只有二人雖已點下苟且莫甚新除亞銓許遞令廟堂明日議薦參議亦然尹行任以何才能一邊銓衡人物一邊與聞籌謨乎殊非惜其人老其才之意矣李益運則處義雖過更不手奉政曹之牌足踏延英之磗旣曾質言於辭疏後若迫於嚴命而出肅將作兩截人是豈成其義之意乎此兩人來頭亞銓豈敢更辭節次資級廟堂亦豈拔之然則擬望太涉不誠幷姑勿擬事分付銓曹而參議之代亦令明日議薦
정조 18년 · 강
遞工曹判書徐有防
정조 18년 · 강
飭前注書李弘達習射仍差承文實官
정조 18년 · 목
因弘達習射記一巡不二巡一中三巡二中四巡五巡六巡俱一中七巡八巡俱二中九巡一中十巡不十一巡一中十二巡二中十三巡三中十四巡十五巡十六巡俱一中十七巡不十八巡一中十九巡二十巡俱不敎以萬古下愚不移李弘達也眞所謂焉哉乎也何時讀抄啓舊選李勉兢差前試官沈晉賢李書九之代各別肄習前注書李弘達聞其家甚貧承文實官勿拘第次與回剌與否分付差下
정조 18년 · 강
命御考初試之類隨其次數許赴會圍著爲式
정조 18년 · 목
因禮曹直赴會試及給分儒生許赴庭試較藝等第事草記允之敎曰初試雖十次爲之一過會試竝在勿論之科而御考事體何等尊重昔在肅廟朝時遣史官命諸生應製御考等第優等者全數賜第詳載於太學成典及日記矣近年以追述之意作成之方亦有泮儒應製之擧而古今異宜之致或付初試亦豈可混同於試官之科次乎自今庭試爲始御考初次之類一番計除一次有十度初試許赴十次會圍事定式仍又分付成均館載之成典
정조 18년 · 목
以權恢爲左尹徐有臣爲同義禁李義述爲同春秋柳鼎周朴文赫禹洪敍金任集尹煦李爀金聲運鄭僖趙鳳章爲同知趙相抃洪夏雲李斗圭朴大觀朴弼權承允宅爲僉知鼎周以下竝老職也同知二望首副末擬一望首副擬一望首擬竝批下僉知二望首副末擬竝批下
정조 18년 · 강
命濟州受宴老人及今番壽職當爲加資者竝下批未入狀本者及七十以上偕老人竝區別修啓
정조 18년 · 목
濟州御史沈樂洙狀啓以爲今正月初六日行老人宴於濟州初九日至旌義縣十一日至大靜縣連次設行九十以上老人公私賤外毋論兩班常漢竝許陞堂設饌張樂八十以上分男女設席階庭差等饋饌米肉綿布竝爲分給老病未參宴者亦令其子孫各爲受去宴罷鶴髮鮐背列立庭中北向拜起齊聲祝天爭言獻壽於國家嵩呼千億張䄂回旋女人亦有以弊帽短裳婆娑起舞攅手祝天老人男女出門之時導之以樂送至街上大靜縣百歲老人朴泰茂本以假吏屢授老職至資憲有孫曾數人預宴時行步頗艱使之扶掖而入顏貌丹渥語言分明鯢齒咀嚼無異少年對床忽俯伏曰上天攸賜不敢先嘗薦之先靈云云久而後起始爲擧飭食訖又俯伏手探童髮願言獻壽於北闕連聲蹈祝旌義縣九十九歲老人金以俊亦以假吏屢授老職至正憲其妻趙召史年八十五不得入來參宴而有子女孫曾亦近數十人顏貌一如大靜縣百歲老人行步則頗勝兩老人加給饌物以送濟州百歲老人金厚發病不入來其子孫受去食物各其邑成册考準帳籍無一人濫受三邑老人職姓名年歲及分給數爻開錄于左自前老人宴後有賞加之例而係是恩典不敢請施矣○濟州牧兩班年九十以上男老人嘉善業式金厚渭等二十一人女老人貞夫人吳氏等五人常漢年九十以上男老人嘉善假吏金厚發等二十九人女老人黃召史等十九人己上幷七十四人每人田米三斗黃肉三斤正木五尺合田米十四石十二斗黃肉二百二十二斤正木十疋二十尺○兩班年八十以上男老人折衝留鄕別監金就鑑等六十人女老人淑夫人安氏等三十八人常漢年八十以上男老人折衝寺奴金衣白等一百三十一人女老人金召史等一百二十八人己上幷三百五十九人每人田米二斗黃肉二斤正木三尺合田米四十七石十三斗黃肉七百十八斤正木三十疋二十七尺大靜縣兩班年九十以上男老人嘉善訓鍊判官金五鼎等二人常漢年九十以上男老人資憲假吏朴泰茂等六人女老人金召史等三人己上幷十一人每人田米三斗黃肉三斤正木五尺合田米二石三斗黃肉三十三斤正木一疋二十尺○兩班年八十以上男老人折衝幼學姜時佑等十九人女老人許氏等九人常漢年八十以上男老人折衝良人金夏雄等二十四人女老人洪召史等十二人以上幷六十四人每人田米二斗黃肉二斤正木三尺合田米八石八斗黃肉一百二十八斤正木五疋十七尺旌義縣常漢年九十以上男老人正憲假吏金以俊等三人女老人寺婢崔月等五人己上八人每人田米三斗黃肉三斤正木五尺合田米一石九斗黃肉二十四斤正木一疋五尺○兩班年八十以上男老人折衝儒生玄萬化等十九人女老人金氏等十四人常漢年八十以上男老人嘉善良人金昌澤等十四人女老人夫召史等二十六人己上幷七十三人每人田米二斗黃肉二斤正木三尺合田米九石十一斗黃肉一百四十六斤正木六疋九尺總計三邑兩班常漢男女老人五百八十九人都合田米八十四石十一斗黃肉一千二百七十一斤正木一同五疋二十八尺○敎曰老人受宴者依例加資今番壽職當爲加資者亦爲下批如是則八十以上當爲疊資依此知悉下批此意回諭于御史而如有未入於此狀本者卽爲修啓七十以上偕老者亦爲區別修啓事回諭
정조 18년 · 강
召見大臣備堂及回還冬至正使黃仁點副使李在學應製入格人于熙政堂
정조 18년 · 목
左議政金履素問候訖予曰他承旨一人先爲入來在承旨林濟遠則與入格朝官偕入領賞後陞殿應製入格朝官儒生等分東西入庭行禮訖各頒賞典予謂左相曰亞三銓擬藨何以爲之耶履素曰姑未商量停當矣予謂大司諫金履翼曰參判只有二望而參議則可備三望耶履翼曰若不爲自代則參議亦不過二望矣予曰勿論亞三銓自代已令勿擬招致備郞領左相相議從速擬薦之意分付謂判敦寧金持默曰旣許卿往省先壠何日當發耶持默曰本營多有擧行事姑未卜日矣予曰營務則自有替行之人不必以此爲拘斯速往省而卿之先塋在於何處對曰在楊州春川等地矣予曰先卿之蒙由省掃也亦往春川乎對曰只省楊州墳山矣予曰卿則楊州春川一例往省卿蔭官也以雙轎往來亦豈非榮耀乎仍謂承旨李益運曰文貞公淸風府院君內外墳山旣有致祭之命判敦寧若受香下去則無以乘轎此則自政院下諭兩道道臣道內守令中差定大祝使之上來受香又謂備堂金思穆曰予以延白民事晝夜憂慮近聞無顚連之患云不勝幸甚卿是句管亦果聞之否思穆對曰穀貴之故他境多輸米租又當方春漁採賴以糊口近日光景反勝於前年云矣予曰以今推之前年三南年事可謂大登矣履素曰雖平年若當大比之科擧子咸聚則巿直翔貴今年則不然矣予曰儒武之多會莫如今年都數將爲幾人履素曰臣向自江郊入城街路所見鄕人過半而亦賴巿價之不高擧子所費較之平年亦些云近聞近畿民情雖當窮春亦不甚艱乏云矣命冬至正副使及首譯進前予曰皇帝一樣康寧否在學對曰韶華不減升降亦不扶腋矣予曰明年果傳位云耶在學曰再明年云矣予曰傳位則注意者云誰在學曰或云十五王或云皇孫而未能詳知矣予曰接待之禮比前尤隆重云然否仁點曰果然矣予曰明年卽在位六十年似當有別使矣仁點曰以皇上壽考稱慶頒詔外國固無已例然臣於己亥以皇年七十冬至兼謝恩進賀使方物則依例齎去矣予曰在所爛商卿等問于時原任預爲商量也命行司直李敏輔進前予曰予嘗以卿之未第爲欠故昨日榜出後令政院送秘封報喜矣八十應製自作自書已是桸貴況復居魁何異登第御覽官案將書卿名以紅籤矣敏輔曰恩榮曠絕雖或眞箇登第何加於是矣予曰兹事不可無紀實卿宜進箋進箋時率子若孫以入又命儒生等以次進前各奏姓名而退
정조 18년 · 강
命齊陵石物修改待來月從便擧行
정조 18년 · 목
禮曹判書閔鍾顯奏曰聞奉審承旨徐美修所傳則齊陵石物舊頉處比前尤緊不可不改云矣予曰不但工役之張大設施亦甚未安果無從便修改之道耶戶曹判書沈頤之曰向來康陵石物亦有頉處而仍舊修改工役不鉅今亦依此爲之似好矣予曰然則往復陵官一依康陵例爲之待來月擇日
정조 18년 · 강
命黃海水營虞候設置便否草記回啓
정조 18년 · 목
在議政金履素啓言黃海水使李海愚狀啓以爲行營本營隨其風和風高水使與中軍迭相留住而所謂中軍實則褊裨人微地輕難責憚壓且行營則雖是風高之時海防重地不可暫曠公貨積峙關係甚大而殆若主管無人臣營之獨無虞候大是欠典若以有履歷地望者差遣則矜式控制之方不無得力之望見今設置之難只在廩料之無出處而虞候則當於中軍元料略有所增校卒等料布酌量磨鍊則得三百餘石穀物足以分排臣營句管軍餉耗條某衙門穀物中大米一百五十石小米二百石許令題給以爲措劃設施之道事請令廟堂稟旨分付矣該營之獨無虞候果是欠典今若草去中軍名色仍置虞候其所變通不過如干料米之區劃而已依狀請施行以宜而係是官制變通請待首相登筵下詢處之敎以退與相議草記回啓
정조 18년 · 강
命北漢城役差侍來頭擧行
정조 18년 · 목
左議政金履素啓言頃因三營將臣所啓北漢城役姑待華城完役後擧行事有令廟堂問于華城留守指一稟處之命故依下敎關問于留守處矣卽見水原留守趙心泰所報則以爲北漢華城俱係關防重地而顧今始役方張石工之推移恐無其路云矣華城之役今已始築而工匠之推移旣無其路北漢則乃是城堞修補之事而姑未始役不可一時幷行以致相妨北漢城役差待來頭擧行之意請分付從之
정조 18년 · 목
左議政金履素啓言通編定制係是金石之典有司之臣宜不敢違越而雖以昨日管城將閫擬事言之周年之內勿許遷轉昭載通編則銓曹之遽然移擬事甚駭然此必從前襲謬而然請兵曹判書具庠從重推考當該首犯銓堂亦爲重推敎以通編刊行以後管城將破格擅擬之首犯銓堂捧現告罷職
정조 18년 · 강
命未通淸文臣以郵官區處
정조 18년 · 목
左議政金履素啓言未通淸文官之仕路每患猍窄而見今文窠察訪中蔭武夥然文官區處無路未兌積滯誠爲可悶察訪中年滿者雖無可論而此外可合守宰者雖非都政勿爲啓請次次遷轉以爲疏滯兩便之地恐宜矣從之
정조 18년 · 강
命銀貨開礦處付之道臣採探
정조 18년 · 목
戶曹判書沈頤之啓言臣以銀貨一事每欲陳達而未果矣丁銀絕種礦銀罕出地部一年稅捧堇爲六百兩故諸般燕貿幷皆以錢支計者每年少不下四五萬兩此亦爲經費難支之端而雖以回還使行事情言之數年之間彼我國使星來往將不知爲幾次銀貨拮据之道預爲講究實合事宜矣臣於昨年以是爲憂以銀貨產出處的知其豐盛則筵稟開店之意陳達蒙允之後或有銀脈之入聞者則輒關問該道而道臣守令看作閑漫事謂之民弊一例防塞其有無虛實無以覈得宜有別般設施之道故敢達矣敎以經用之外來頭使行所用不可不念付之道臣誠心採探無貽一分民弊俾益一分經費
정조 18년 · 강
命楡岾寺從便改建
정조 18년 · 목
禮曹判書閔鍾顯啓言昨年春因楡岾寺僧上言自臣曺回啓以分付道臣取考己丑已例使之修箿事判下矣今聞寺僧輩鳩得若干財力方爲始役而事巨力綿不無中撤之慮云本寺旣是名區且奉舊蹟有不可一任其頹圮故敢達矣敎以分付道臣期於從便改建如有不獲已請得之事往復廟堂從長拮据畢役後使之報來草記
정조 18년 · 강
命壯營前把總吳毅常仍任
정조 18년 · 목
壯勇大將金持默啓言本營以新設營門管轄凡百專責於別將把總等堂上將官而近日又以軍籍釐正及軍器修補之節分掌董飭此時難付生手制閫爲任雖甚不輕亦自有內外之別請前右司把總吳毅常仍任使之專意察任從之
정조 18년 · 강
命使行往來時海西出站邑以亁價備送於沿路邑支供
정조 18년 · 목
副使李在學啓言使行往來之時兩西支供關西則支站各邑皆以亁價備送於所經本邑自本邑專當擧行而海西則不然動一道而奔走出站程道或過數百里待候或至十餘日其爲民邑之弊誠甚可悶一依關西例自各其邑備送亁價於沿路該邑以爲支供之地則在各邑大爲省弊在該邑亦無所損請令廟堂行會該道定式施行從之
정조 18년 · 목
進前時坐次錯亂也
정조 18년 · 강
施南海縣絕島安置罪人金鍾秀荐棘之典
정조 18년 · 목
掌令趙鎭井獻納沈鏗校理尹光普正言李肇源合啓金鍾秀事明義理嚴懲討之道下改措語以爲不可絕島安置而止請南海縣絕島安置罪人金鍾秀爲先施以荐棘之典從之
정조 18년 · 강
施掌令趙鎭井刋削之典永拔臺望削前吏判李坤職罷前吏參具庠職
정조 18년 · 목
鎭井傳啓時擧措駭怪顚錯敎以此等之類不可以臺閣待之斯速出去仍命登筵諸臺推考蓋鎭井之失措不能糾正也○校理尹光普啓言合啓事體何等嚴重而掌令趙鎭井啓辭之際不省頭尾擧措顚錯已極駭然而舊啓纔畢雜以他語新啓始陳慌亂失措不卽發言至於諫臺替授笏記以後始乃只擧末端不成體叚問備之下草草避嫌而不竢發落又欲連陳兩司之啓其乖戾駭悖之狀貽羞朝廷壞損臺體請爲先施以刋削之典永拔臺望從之敎以不但貽辱臺閣朝廷之羞耻莫甚如許之人其所通擬其罪不輕當該銓官捧現告削職參政銓官罷職
정조 18년 · 목
左議政金履素啓言三司合啓事禮至重而掌令趙鎭井傳啓之際衍語相雜奏達之語專沒貌樣甚至於引避未承批之前連陳他啓擧措之慌亂駭怪不一而足貽羞臺閣莫此爲甚雖因儒臣所請已賜處分而諸臺竝皆合默無一言糾正者亦極駭然請入侍諸臺竝重推從之
정조 18년 · 강
獻納沈鏗正言李肇源引避賜批不許
정조 18년 · 목
鏗避嫌以爲臣請罪掌令趙鎭井之際未及周旋滿心愧恧無地自容請命遞斥敎以旣發論罪趙鎭井之啓而措語間做錯不是異事勿辭亦勿退待○肇源避嫌以爲臣目見掌令趙鎭井萬萬駭悖之狀而未及周旋不卽駁正至有大僚請推之擧臣滿心愧悚無地自容請命遞斥敎以未及周旋此亦生疏所致久當鍊熟勿辭亦勿退待仍敎以俄者傳啓時諫院笏記互相傳給臺體乖矣肇源又爲避嫌曰臣目見掌令趙鎭井擧措之荒錯而只知合啓之是急未諳臺體之有乖諫院笏記率爾傳給至承特敎問備之命臣之所失於此益著請命遞斥敎以勿辭亦勿退待
정조 18년 · 강
命判敦寧金持默省掃時特給澆奠床及由馬仍令致祭于文貞公淸風府院君內外墳山
정조 18년 · 목
敎曰文貞公貞敬夫人尹氏淸風府院君德殷府夫人宋氏墳山及孝靖公行兵曹判書金聖應淸原府院君金時默宜春府夫人南氏唐城府夫人洪氏墳山判敦寧金持默陞資後省掃依其先卿孝靖之在將任時特授由暇往省之例使之從近往來給由馬澆奠床令該道備給文貞公淸風府院君內外墳山仍爲致祭祭文當親撰以此分付
정조 18년 · 강
命守禦使李文源待敎李存秀省掃時特給澆奠床及由馬
정조 18년 · 목
敎曰文簡公領議政李天輔墳山旣令其子與孫重臣閣臣榮掃分付該道澆奠床備給仍給由馬
정조 18년 · 강
以金載瓉爲吏曹參判鄭致涥爲參議備薦也○亞銓末擬徐龍輔及致涥幷新通也
정조 18년 · 강
命宣傳官趙宅鎭勿罷成才間永爲免射
정조 18년 · 목
武臣堂上祿試射試所以宣傳官趙宅鎭未滿四矢啓請依承傳罷職敎以伊日雨勢未滿四矢不但事勢然矣其所首實尤爲可嘉所謂過四矢武臣亦皆果然乎事當面試姑爲參酌趙宅鎭勿罷成才間永爲免射此後朔試射時堂上士夫武弁時或召試帳殿以考其勤慢俾各預爲知悉
정조 18년 · 목
以李在學爲工曹判書金履禧爲大司憲洪秀晚爲副修撰
정조 18년 · 강
配前大司諫李喆模于靈巖郡
정조 18년 · 강
命時囚金錫泰嚴加照律金龍九付過放送
정조 18년 · 목
義禁府啓言兼春秋金錫泰原情以爲去十八日適因身病未及早進以致問安班不參云矣請刑推得情敎以除刑推嚴加照律以懲怠頑之習又啓言東所部將金龍九九原情以爲今初九日入直矣母病危重專人來到於宣仁門外云故罔知所措不覺脫冠服執烟竹急急出去致此駭瞻之擧云矣請刑推得情敎以付過放送
정조 18년 · 강
命咸興永興本宮衣襨祭物親傳時禮房承旨及定例釐正閣臣齋宿後入侍
정조 18년 · 목
敎曰明日咸興永興本宮衣襨祭物陪進時當於便殿齋宿後親傳承旨則禮房與定例釐正閣臣齋宿後入侍侍衛置之贊儀引儀待令
정조 18년 · 강
劃給會付穀八十石于安城郡
정조 18년 · 목
敎曰今番植木所入皆自外帑擧行而八邑分掌之處今年則安城一邑專當將吏等效勞之外接濟之費甚距會付穀八十石劃給該邑事下諭于畿伯
정조 18년 · 강
命趙鎭井臺通銓官傳旨首堂以罷職改付標亞堂以重推改付標仍飭兵判具庠受符行政
정조 18년 · 목
因吏曹政稟敎以當日爲之兵判則公罪也不可以此輕解重任大抵趙鎭井者擧措則固萬萬駭悖地處旣非兩司不可爲之人云通擬之銓官雖有誤擬之罪與白地循私有間判堂傳旨以罷職改付標亞銓異於長三堂尤宜有差等亦以從重推考改付標兵曹判書具庠卽爲牌招使之受符行政
정조 18년 · 강
命黃海水虞候今日政差出創置也
정조 18년 · 목
備局啓言黃海水營虞候差遣事有草記回啓之命矣該閫若無行營留住之事則自前所無之虞候不必創置而留住之時褊裨中假以中軍名色使之居守果極疏虞且設施之際接濟之資亦不難辧依狀請許施恐宜矣敎以今日政差出
정조 18년 · 강
遞漢城右尹安鼎大
정조 18년 · 강
飭吏曹判書金思穆參議鄭致淳入來開政遞參判金載▣以丁範祖代之前望也仍命範祖罪名蕩滌
정조 18년 · 목
吏曹以判書金思穆參議鄭致涥病不進參判金載▣在外不得開政啓請判書參議牌招敎以參議之昨日再違足矣豈可懸病欲效乃姪之長時稱病乎與判書勿爲牌招嚴飭入來開政在外參判許遞前單入之○政院以範祖方在奪身中啓稟敎以蕩滌敍用
정조 18년 · 강
兵曹判書具庠以臺通與聞管城徑移陳疏引咎賜例批
정조 18년 · 강
削趙萬元翰圏降定藝館仍命汰去又汰假注書洪命周宋冕載李致祜推承旨李勉兢
정조 18년 · 목
承旨李勉兢啓言假注書趙萬元今日仕進在於放鑰之後以致仕記之差晚事甚未安請重勘敎以渠以新進初頭無嚴若此而近來仕記申飭何如乎門鑰已開敢以不進懸入萬萬駭然翰圏則削之降定藝館又有可笑者若知同根之義今筵問其幾代孫則對以不知如是而欲爲偏論乃敢右袒掩護爲此無例之擧乎入侍承旨推考仍敎曰新進怠慢之習可駭不爲仕進注書幷汰去
정조 18년 · 강
罷都承旨洪明浩職遞承旨林濟遠洪仁浩李益運南公轍命假注書洪命周宋冕載李致祜拿處仍飭此後新榜注書晩到者依武科例赴防尋放命周等
정조 18년 · 목
敎曰近來新榜注書多有地處承旨乃敢納謟爲此分疏之稟處當該承旨爲先罷職在院承旨一幷遞差當該遲滯入來之注書等先汰後拿趙萬元果何許人也闕到於待漏廳而初不請罪以致仕記之催促寧有如許紀綱爲一萬元他人亦皆顧藉政院事萬萬駭然此後新䅭注書之又復晚到者依武科例幷赴防事分付○因命周等囚單敎以付過放送
정조 18년 · 강
以徐萬修徐榮輔李魯述朴宗來徐美修代之前望也尋遞宗來
정조 18년 · 강
有政吏曹判書金思穆兵曹判書具庠進
정조 18년 · 목
以宋鍈爲大司諫吳泰賢爲掌令黃昇源爲漢城右尹李潤謙爲全羅兵使閔喆爲黃海水虞候金爔爲忠淸水使
정조 18년 · 강
工曹判書李在學疏辭新資賜例批
정조 18년 · 강
御熙政堂親傳咸興永興兩本宮衣襨祭物使閣臣畿伯陪詣至東門外遞傳於地方官此後仍爲式
정조 18년 · 목
具翼善冠袞龍袍御熙政堂奉安咸興永興兩本宮衣襨幣帛香燭祭品于正間床上御座在東西向召見禮房承旨徐榮輔右副承旨徐美修同副承旨李魯述榮輔在該房且以本宮定例釐正閣臣齋宿本閣美修魯述以院直淸齋也京畿監司徐龍輔謂榮輔曰本宮衣幣每年自內出付內司所屬使之陪進矣今番則儀式册子新刊之初故予方宿齋親傳矣仍命榮輔奉揭衣幣香燭祭品一一親審謂曰衣襨櫃太闊遠道齎奉之際易致游移燭櫃大小亦不適今番則爲先方便塡空此後則櫃子竝爲改造量其容入俾各稱當好矣又謂曰香封分排各祭享所用以每番所用幾封都封各作一封別祭享香爲一封朔望香爲一封太白夜黑夜白香爲一封預差香爲一封預差則各十封以倣香室香封之例好矣乃以尙方紅紬袱鋪於衣襨函內其上鋪壯紙一重以香封均鋪於上以紙隔之以衣襨幣帛衣襨幣帛各以大搗鍊紙封裹奉於其上以雪綿子八斤塡其空處以袱覆之仍覆函蓋又以紅紬袱裹之壯油紙外裹紅綿繩維結榮輔書臣謹封次裹茵席茵席封面各書咸興永興以區別之次裹紅木甲袱紅木甲袱外竝用尙方紬袱竝書臣謹封又謂榮輔曰香及祭品皆備預差而燭則無預差何也榮輔曰燭則旣已精造必無生頉之慮故儀式册子中預差不爲磨鍊矣予曰其在愼重之道宜備預差此後則一體磨鍊也乃命榮輔封裹燭樻八兩紅燭三兩黃燭二兩黃燭各爲區別以紙隔之每鋪燭一重輒以紙鋪隔俾無相觸榮輔曰聖念以燭樻奉往如是憧憧臣意則北道旣是黃蠟所產自本宮措備無甚爲難不然則自內司備紅黃蠟以送使之造燭以用亦似便好矣予曰此言亦合便宜而別差造燭未保其十分致精此甚難便矣又以祭品一一完封閣吏二人之曾往本宮者權着帽帶擧行衣幣香函奉於彩輿祭品盛於皮籠咸興三籠永興一籠奉於架子先詣庭下祭品架子則內司下隸擔奉至閤門外傳於衛軍至闕外載馬彩輿則掖隸擔奉至闕外傳於衛軍至東門外權安幄次載馬幄次則掖庭署前期往設於東廟大門內彩輿在後予降詣殿庭西袛迎版位彩輿及架子過時袛迎謂龍輔曰沼路地方官次次遞奉事果已知委乎龍輔曰日前自備局因內司草記行關於臣營故已爲嚴飭各邑而初站楊州牧使已等待於東門外矣予謂榮輔曰爾是定例釐正閣臣與畿伯陪往至東門外面傳於楊牧後落後復命此後閣臣一員與畿伯陪奉遞傳一依今番例永爲定式也又謂曰分付兵曹別定近仗軍士使之淸道至東門外權安幄次可也又謂曰道路修掃事果已申飭乎榮輔曰再昨伏承下敎故闕內則使兵曹修掃闕外則使京兆治道已爲各別治整闕內各司官員柢迎亦依例爲之矣予謂榮輔曰儀式册子乃是本宮擧行而京司擧行則姑無照管任渠輩襲謬故事多疏漏今番則便是草創京司擧行條件成出節目好矣又謂曰沿路所經各邑守令遞傳於前站地方官後以過境無頉之意報于本閣事關飭畿營可也旣奉詣有頃榮輔龍輔以陪奉無頉遞傳於楊牧之意回奏
정조 18년 · 강
命壯勇大將金持默虎符仍佩往來仍命總戎使鄭民始兼察
정조 18년 · 목
政院以壯勇大將金持默楊州春川等地省掃事出去所佩虎符及傳令牌來請還內啓敎以故訓將省掃時仍佩往來云今番亦令往還間仍佩兼察則總使時兼餉色提擧使之兼察
정조 18년 · 강
吏曹參議鄭致涥陳疏辭職副修撰洪秀晩陳疏乞護母病幷賜例批
정조 18년 · 강
遣承旨李益運致祭于故領相柳成龍仍命齎往陶山玉山兩書院所下御製
정조 18년 · 목
敎曰文忠公致祭旣有進去之命前承旨李益運仍任使之人來下直○先是閣臣李晩秀齎來先正李滉簡牘及李彥廸大學續或問至是以御製各書其卷首命益運奉安于陶山玉山兩書院
정조 18년 · 강
推兵曹參知李東稷佐郞申漵
정조 18년 · 목
承旨徐美修啓言今日殿座雖無侍衛磨鍊兵曹堂郞固當來詣閤外檢飭禁喧而初不待令以致雜人之往來閤外者極爲駭然請當該堂郞幷推考從之
정조 18년 · 강
遞差兵曹堂上李東稷汰郞廳申漵仍命全羅兵使李潤謙待忠淸水閫轉輸之役竣事狀聞後直爲赴任
정조 18년 · 목
兵曹啓請新除全羅兵使李潤謙使之除朝辭赴任敎以除朝辭啓目今始入之稽忽莫甚以入直堂郞不知殿座時待令尋常擧行又如此幷遞汰全羅兵使李潤謙則忠淸水營方有城樓所入轉輸之役待竣事狀聞後直爲赴任事分付近以船運一念耿耿若以已遞爲滿望一毫泛忽於擧行致有入聞之弊則其爲重勘當十倍於在任時以此嚴飭
정조 18년 · 강
命內禁衛出身金植鐵箭過百五十步後草記論賞
정조 18년 · 목
兵曹啓言武臣朔試射時內禁衛出身金憲柱金植各鐵箭三矢試取則金憲柱三矢俱過百四十步金植三矢中一矢未滿百四十步請憲柱後日政除職敎以近來宣薦內禁衛六兩之長進可喜金憲柱三矢俱過百四十步雖已除職金植此後更試於朔試射時俱過百五十步各別論賞次草記
정조 18년 · 강
命武科直赴殿試及會試陳試之類外方則待狀聞後回啓京直赴陳試人區別處置
정조 18년 · 목
兵曹以武科直赴帖文依定式收聚爻周啓敎以定式之初擧行自別則今始草記何耶陳試之類無端不赴之類外方則當待狀聞後回啓而京直赴不赴人區別處置自今已試者爻周草記同爲之
정조 18년 · 강
遞忠淸水使金爔
정조 18년 · 목
爔以親年七十呈狀該曹乞遞也
정조 18년 · 강
兵曹以武臣朔試射四中人依定式決棍啓
정조 18년 · 목
該曹啓言訓鍊副正李潤默中樞經歷吳顯忠都事沈尙之武兼金尙裕柳可源部將金最行等俱未滿四矢依定式各決棍十度
정조 18년 · 강
命麒麟驛被燒民戶結構奠接後狀聞小殘戶新還停退身貢勿徵
정조 18년 · 목
黃海監司李泰永以麒麟驛民家四十三戶先火延燒馳啓敎以許多民戶被燒甚爲矜悶嚴飭該道須卽結構奠接後狀聞小殘戶如有新還停退身貢勿徵事分付
정조 18년 · 목
敎曰曉來甘澍爲民萬幸對時育物之道無過於無怠近來日次次對之來會甚罕雖無稟處之事猶勝於不爲再明日次近陵齋日相値進定於明日
정조 18년 · 강
命在外兵郞改差與堂郞未差之代口傳差出
정조 18년 · 강
兵曹以武科直赴人陳試及不呈單子人勿施啓
정조 18년 · 목
該曹啓言京居直赴殿試人哨軍金聖東等十人直赴會試人武藝別監金翼祚等十七人遭故依例陳試直赴殿試人哨軍姜德尙等六人直赴會試人閑良安熙寬等四人不呈單子依例勿施其餘諸道直赴殿試二十二人直赴會試五十四人其不赴委折請待各該道帥臣狀聞稟處
정조 18년 · 강
命待敎李存秀筆法益懋眞率
정조 18년 · 목
因夕問安啓辭敎以筆札於儒者事最近況心正則筆正足以觀心前則放不至荒今何姸反近惑此後益懋眞率
정조 18년 · 강
命試官李勉兢罰射三百巡與李弘達互爲試官射員仍命弘達給米一馱
정조 18년 · 목
因弘達習射試記敎以沈李兩道伯之爲試官也畫記同爲書入矣此試官今日題敎之下托以筵該釐正竝與課試而闕之不待醴酒之不設可見怠心之已生監試外罰射三百巡與李弘達互爲試官射員以爲妨奸之地弘達之如今風勢四中三中極嘉極嘉點心米一馱題給
정조 18년 · 강
召見大臣備堂于試正閣
정조 18년 · 목
予謂禮判閔鍾顯曰誓戒當在何日鍾顯曰再明日四更頭矣予曰吏判當參誓戒明日獻官則使之改標又謂曰親享差祭之人能不苟艱乎卿宰侍從中如有罷散人請敍好矣鍾顯曰毛血盤肝膋㽅節次春享時旣承省繁之命今番親享時亦當依此行之乎予曰攝行則數少執事疊行之際慮其紛雜果省節次而親享則十四室各有大祝齋祝似不至紛沓矣鍾顯曰各室雖各有執事而唱笏記之際節次自爾紛雜矣予曰薦俎節次攝行時則只令一捧俎官捧俎隨入於薦俎官之後而親享則十四室捧俎官皆當捧俎隨入矣鍾顯曰然矣予謂戶判沈頤之曰牲匣旣合盛則捧之之際似以爲重矣守禦使頃差官享獻官捧俎官果以爲何如耶頤之及守禦使李文源曰不至以爲重矣予曰今番捧俎官勿以年老者塡差鍾顯曰毛血肝膋節次當釐正於笏記乎予曰詳問於守僕輩更稟於享所也謂左相金履素曰昨日之雨雖似驟兩誠甚喜幸履素曰雖非驟雨但未洽足然而兩麥則大有益矣履素曰以來頭使行事向承傳敎問議時原任則皆以爲從當從容書送云矣尙不書送而考見譯院故例則皇壽七十臨御五紀皆無別使矣予曰臨御六紀自古中原天子之所未有矣履素曰今番使行還到栅門門將之徵索情債殆近二百年年加增譯舌輩難支之弊將不可勝言亦無猝然變通之道誠爲悶然矣予曰書狀何日入來耶行司直鄭民始曰未及的聞而今明間似當入來矣謂履素曰今日卽遣備郞受來時原任收議送于政院仍令入啓頤之曰臣於昨日承命看審舊總府漏局等處圖形以進而處在懸崖之下故易爲傾圮外面撐拄雖似危急裏面則別無大叚傷處禁漏官入直處極甚悶慮至於欽敬閣則道里椽木雨漏腐傷矣予曰如許大厦其孰下手乎三間漏水閣特其餘事決知其有巖墻之慮而猶且任置實涉未安欽敬閣則顧名思義實有所重苟屬無用則周之明堂孟子猶請毀之此亦欲毀則撤去欲存則修葺苟欲修葺雖云難於下乎豈無可爲之道乎頤之曰改建誠難而實未知何以則好矣民始曰只令改瓦牽架補漏亦足改觀矣予曰此是世宗朝所創而爲我國之第一傑構至今巋然若靈光某條修葺則亦係堂構之一端矣十二仙童等儀器遺制昭載於文跡足可倣而設之故今之熙政堂前自鳴鐘之水激轉斡者亦是傳襲於遺制者似此儀器如丁遇泰者足能成樣至若架屋之制如許巧匠何處得來乎如舊弘文館修改則好而時敏堂通明殿旣未及營建則此先修改實有未安矣予曰舊賓廳近來何如頤之曰此亦書爲頹落矣予曰惠慶宮司鑰及總府郞廳中使之入處則好耶民始曰東北所衛將中使之入處亦恐無妨而無論誰某使之入處則禁火等節必當有益矣予曰戶判與該郞及工匠更爲看審後先爲修掃略正礎石日後更稟好矣予曰入侍武將中有見赴防者乎御將李敬懋曰辛未年間李柱國亦赴防則廢却似不滿五十年謄錄當在於兵曹矣予曰赴防之或赴或除謄錄兵判考出以入謂文源曰何日出去乎文源曰臣有私故過二十七日後欲下去矣予曰雖値親臨誓戒卿則先退與卿子同爲下直明日待漏出去好矣榮掃處當爲幾處文源曰富平安山等地矣予曰安山則於卿可謂錦衣還鄕矣徐俊輔亦與偕往也文簡公內外孫一時載花榮掃誠甚稀貴而文簡公之壻三人皆爲正卿二則崇品此亦稀異矣謂刑判李得臣曰近日赴坐依頃日下敎爲之乎近聞太早云有非下敎之本意何必廳漏乎卿則何時罷坐得臣曰無事則早還有事則犯昏矣予曰近來有何公事得臣曰間有推覈等公事矣予曰今日則齋日諸臺無可爲者矣承旨徐美修曰雖値齋日三司所懷則似當爲之矣大司諫宋鍈進前曰雖是齋日懲討時急故敢以所懷仰奏矣予曰頃亦以督迫爲敎齋日何必如是耶予曰事變注書誰也美修曰尹濟弘矣予謂濟弘曰聞汝能畫云然否吳泰曾之詩尹東壽之筆濟弘之畫付之堂后則四壁從此可以照爛矣謂民始曰抄啓何當爲之金判府草節目當更爲議定卿則留待持節目草入侍而諸新恩之榮掃出去者必多自內閣探問知其畢還後卽爲抄啓好矣
정조 18년 · 강
命安興鎭軍官駑料以道內常賑穀移劃事及該鎭軍餉米分俵傍近邑事竝依道啓施行
정조 18년 · 목
左議政金履素啓言卽見忠淸監司李享元所報則以爲安興鎭軍官奴馬料例以常賑穀會減而該鎭今無所餘常賑穀有裕邑米五百石移送該鎭以爲繼用之地而該鎭民少穀多糶糴爲弊本鎭軍餉米五百石依泰安分俵例移送於傍近邑穀簿不足處則實爲兩便之道爲辭矣料米上下係是不可已之事道內常賑穀有裕邑中許令準此數從便移劃該鎭餉穀夥多還民受弊則不可無變通之道軍餉米五百石依泰安例分俵傍近邑事亦爲依所請施行之意分付何如從之
정조 18년 · 강
命嶺南所在備局句管別會米及南倉錢作米中除出一萬六千石與軍作米餘數四千石還報均廳軍作米之自度支取用者
정조 18년 · 목
惠廳堂上鄭民始啓言向來以嶺南舊還畢捧後戶曹請得備局軍作米二萬石依前定奪移送惠廳以報均廳軍作米取用之數事出擧條知委矣卽接嶺南道臣所報則備局軍作米餘數只是四千石無以克報云當初請得旣是備局所管而數旣不敷勢將更於備局管中推移克數矣別會米及南倉錢作米爲四萬餘石云就此中除出一萬六千石與軍作米餘數還報均廳軍作米之意請分付予問大臣之意在相金履素曰備局句管穀物數亦不多每每劃出誠甚難處而此則事勢旣如此不可不依所請許施矣從之
정조 18년 · 강
命訓禁御三營分受北漢城役處所餘物力移送總廳使之從便修補
정조 18년 · 목
總戎使鄭民始啓言日前賓筵大臣以北漢城役姑置之事覆啓允下矣水原留守報狀中以石手勢難分用爲言而北漢城役別無多用石手之處且前兵判金文淳以分五年改築太不誠實一年內畫築之意仰達而適因節晚未及擧行旣始之役若待華城畢役則其間頹圮處益致頹圮物力當倍入矣三軍門旣以策應華城役所將校輩分排爲難云若以修築物力移送則當自本廳從便修補自可竣事以此意往復于三軍門將臣則諸將臣皆以爲便好云三軍門分受役處所餘五分四物力磨鍊輸送以爲趁卽修築之地何如從之
정조 18년 · 강
命謁聖慶科武科出身等赴防依近例除之
정조 18년 · 목
兵曹判書具庠啓言今番謁聖武科及慶科庭試武科出身等赴防應頉外士族之當赴者使之赴防何如敎曰赴防之法固美矣近來未免許久廢却在所申明豈可每每除防乎今番則科以慶名事體自別依近例除之又啓言除赴防則有納米之例今番則何以爲之乎敎曰慶科自別此亦除之
정조 18년 · 강
命刑曹佐郞李果他司相換
정조 18년 · 목
刑曹判書李得臣啓言本曹佐郞李果方有身病姑難供職逐日詞訟之地曠務可悶在前或有他司相換之例故敢此仰達從之
정조 18년 · 목
敎曰大司憲見甚衰憊許遞
정조 18년 · 강
重推大司諫宋鍈
정조 18년 · 목
大司諫宋鍈啓言適値齋日不得聯啓懲討方嚴加律是急旣得方寸之地義不可泯默而退敢以區區所懷屢請仰陳聖敎截嚴至下問備之命此莫非臣人微誠淺不能仰孚之致以此情踪其何可晏然於臺次乎請命遞斥臣職敎以不待處分又陳所懷揆以事體未知爲可勿辭○承旨徐美修以大司諫宋鍈一日再啓煩瀆退待物論啓○掌令吳泰賢持平洪秉臣申光岳獻納沈鏗正言李肇源啓言臣等與諫長同進前席敢以所懷仰請矣聖敎截嚴至有諫長問備之命臣等所欲陳者旣與諫長元無異同則今於諫長退待之下豈可一刻晏然於臺次乎請命遞斥臣等之職敎以勿辭○承旨徐美修以掌令吳泰賢持平洪秉臣申光岳獻納沈鏗正言李肇源等一日再啓煩瀆退待物諭啓
정조 18년 · 강
遞差掌令權坪持平洪秉臣
정조 18년 · 목
左議政金履素啓言掌令權坪進前而無一言退出直退而不爲就坐者進退已無所據且旣已就坐又復無端進前於諸臺盡退之後擧措駭瞻大損臺體請罷職敎以哀憒所致顚錯則甚遞差可也○持平洪秉臣啓言臣有區區所懷不得不冒沒仰陳矣適當齋日傳啓雖未得爲之而荐棘罪人金鍾秀罪惡貫盁聲討是急荐棘之請雖幸蒙允而傳旨未下故王府擧行尙此遲滞三司加律因是不繼臣謂亟降傳旨使三司得以繼發夬施當律宜矣敎以聲討之誠非不知也以避嫌退待之蹤挺身留身獨陳所懷有關後弊從重推考○左議政金履素啓言持平洪秉臣引避退待之後又復進前雖緣急於聲討不暇他顧之意而臺體則不然雖已特敎重推不可推考而止請罷職敎以惜卯自惜卯壞例自壞例遞差可也
정조 18년 · 강
命玉堂韓致應先遞差後禁推尋放
정조 18년 · 목
致應以次對入侍玉堂啓言兩臺雖急聲討旣避更進請罷職予曰何其沒實不成樣乎先遞差後禁推尋因囚單分揀放送
정조 18년 · 강
遞承旨徐邁修李益運以李冕膺李儒慶代之前望也
정조 18년 · 목
敎曰以推考房進去藥院事未前聞當該都承旨遞差在外承旨亦爲許遞前望單子入之待下批牌招察任○政院以儒慶前任甲山府使解由未出啓稟敎以勿施前望單子入之
정조 18년 · 강
命長城府使朴始榮他道守令中口傳相換除朝辭赴任
정조 18년 · 강
長城府使朴始榮醴泉郡守李學永相換口傳也
정조 18년 · 강
召見書狀官鄭東觀于重熙堂
정조 18년 · 목
予謂東觀曰萬里行役一行善爲往返誠喜幸矣初見異國凡節何如而今番則果無弊乎東觀曰弊則多矣釐正猝難矣予曰彼國亦無事云十五王及皇孫中傳位於誰云而有所得聞否東觀曰皇孫年過三十衆望所歸果有云云矣
정조 18년 · 강
書狀官鄭東觀進聞見別單
정조 18년 · 목
一上年年事關內外則雨晹均適擧皆豐登雖以沿路所見言之米穀價賤流丏亦罕江浙等地方則間柀水災或有設賑處云自十一月至今年二月旱乾太甚雨雪不下耕墾將未免愆期云一皇帝雖在耋齡精力一向康旺每歲正月幸圓明園三月辛盤山初夏幸熱河秋冬之交會蒙古諸番王獵于口外地方通計一年遊幸之日過半而今年二月將幸天津縣觀水圍每於經過地方蠲免本年地丁鋃糧十分之二云一皇子見存者四人八王十一王十七王俱無令名惟十五五飭躬讀書剛明有戒長在禁中聲譽頗多皇孫中皇長子永璜之子定郡王綿恩才勇過人自八歲已能騎射命中派管旂營最承恩寵今年正月皇帝諭旨褒嘉晉封親王彼中物議皆以爲來頭屬意者當不出此兩人中云一甲辰年千叟宴以浚多行優老之典諸臣之耆耇者小民之期頤者竝賜匾額牌門沿路所見亦爲五六處再昨年春皇帝諭各省巡撫等處曰朕仰承昊眷五世一堂因思朕逮事皇祖皇考復得元孫親見七代實爲右今穻有令各省留撫詳査臣民如有上見祖父下逮元孫者據實奏聞云云而諸省所報者致仕上駟院卿李質穎等十餘人耆民張育麟等五十餘人竝頒給七葉衍祥匾額續行奏聞者亦令禮部照例頒給云一閣老和珅用事將二十年威福由已貪黷日甚內而公卿外而藩閫皆出其門納賂謟附者多得淸要中立不倚者如非扺罪亦必潦倒別院數處窮極侈麗日食之費殆以萬計上自王公下至輿儓莫不側目唾罵劉鏞之劾奏王杰之却衣人稱朝陽之鳳其子額駙之第在玉河橋傍朱棟碧瓦縹緲空際規制之宏壯擬於皇居福康安稍欲歧貳於珅頗自矜持收拾人望而寵權相將勢不兩立皇帝欲兩解之每出康安於外討平後藏巡撫四川上年八月始還京城旋命巡撫兩廣康安泣告言臣非敢辭勞但皇上年尊天津行事又在明春臣於此時理難遠離姑俟鑾輿穩旋謹當奉命累次懇奏僅得準許康安之意專在慮珅而今番般廠按査之行亦未必不出於珅意云一中朝人物則首相阿桂功高望隆上而皇帝委任下而廷臣倚重皇帝每於巡幸時必令留守京師雖以和珅之憸狡亦不能售讒間之計雖無赫赫之事業忠廉自持頗有民譽福康安南征西伐軍功自著以才略見推文學則禮部尙書紀均翰林學士彭元瑞博雅贍敏最於廷臣凡有考試之事編緝之役兩人必在其間云一皇帝雖不至十分倦勤而紀綱之整肅漸不如初遼東西夾路植柳本是康熙皇帝軫念行人之德政而土民之剪伐歲以益甚今則或有數里空缺處而上年秋間因皇旨隨處補插傍近居民之以此扺罪者甚多云正殿朝賀之日圓明燈戲之夕跪叩亦多參差班次不甚齊整異於前日所聞出幸時皇輿數十步之內騎馬而橫絕馳道者亦或有之觀此數事法綱之解弛可以推知一上年秋因各省士子肄習坊間刪本經書事諭旨云經籍自孔子刪定豈容後人妄爲芟節皆由不通士子落第之人以弋名之心轉而弋利于經書內刪減諱用語句或標寫擬題以爲場屋揣摩之具不但失先聖立言之意於士風大有關係自用制義取士以來或有卽此項刪本然不淸其源安能禁其流滋着各省巡撫嚴飭査禁幷將繳過刪本經書數目及有無傳習之處三年彙奏一次云云出於塘報貴州學政洪亮吉奏請禮記改用鄭註禮部會議以爲陳澔集說頒行日久若慕復古之名紛紛請改徒使士子靡所適從于經訓學術均無禆益請依前用陳註事竟不行云皇京國子監內新置大石碑五六十坐刻九經全文工役甚鉅姑未竣完一滿漢旗民之勞逸苦樂不啻懸殊雖田畝之稅漢人所輸倍於旗下名屬旗下漢人莫敢誰何臣於關外見漢人之與我人酬酢者曰旗下歲食鋃二十四兩雖有當差不過一時趁役而已民家則白效勞矣此是不平之言也漢人之以謗訕誅殺者前後相繼而南方士大夫尙有不心服者武陵有貢生歐陽緯者作祛鬼檄文譏嘲時事其外詩文多犯忌諱因歐陽成梯猍私嫌訐告照以邪言煽惑之律知縣閆重鎰以不能査發奏聞亦爲嚴處云一蒙古四十八部落人皆獰悍近益强盛皇帝每覊縻之與滿漢通同作宦蒙王新立則嫁以公主其俗最重番僧敬如神明故旣令蒙人之爲喇嘛僧者主在京寺刹凡有番僧之爲蒙古崇奉者輒加尊禮年前班禪圓寂之後蒙古諸部中有欲以汗王子弟謀占其禪敎宗派者皇帝諭旨禁之其中一叚有曰本朝之維持黃敎原因衆蒙古素所依歸用示從俗之計非如元人佞佛之習云云以此見之班禪之格外尊奉亦非專出於篤信其道熱河之逐年幸行或以爲不無微意云○首譯張濂聞見別單一皇帝一年之內遊幸無節歲首在圓明園觀燈夏往熱河避暑山庄秋冬之交會蒙古諸酋行獵于口外地方云一皇帝早膳已供而不過霎時又索早膳宦侍不敢言已進而皇帝亦不覺悟其襄老健忘推此可知一大國例於春秋頒定涼帽暖帽換着之日子上自皇帝下至軍民同日換着矣上年八月念後皇帝迴自熱河時日氣稍寒遽着暖帽皇帝旣已換着故諸臣隨以換着矣九月晦間天氣更暖皇帝改着涼帽諸臣又換涼帽皇帝始覺諸臣改着之由以爲諸臣之不待定日涼暖換戴隨我而行此是我年老之致何尤於諸臣因嗟歎不已云一今番琉球國使臣呈稱該國王因前年福字箋玉如意等賞賜恩眷特異不勝感激每年節行所進方物懇請準受禮部將此轉奏奉旨遵行而二月初一日使之迴國云一以淸人爲名者毋論貴賤俱屬八旗例有俸銀而漢人則除從仕者外其所爲業非農則商道上之車服華麗者無非淸人儀形困悴者皆是漢人則貧富之判異於此可見一淸人非但專主兵權而又擇州縣之▣饒者盡授淸人故漢人則宦途日窄登科多年未得一命者亦多有之云一船廠卽鳥剌地方而距瀋陽七百餘里其將軍以宗親莅任數年貪饕無厭庫儲銀貨恣意濫出貿遷人蔘專事肥巳言官論列其罪狀皇帝震怒卽遣閣老福康安使之逐條按驗正月十七日發向船廠矣沿路探問則將軍罪犯綻露無餘故福康安卽爲馳啓皇帝削其屢籍沒其家產因以檻車不日拿致云
정조 18년 · 강
遺承旨詣明陵奉審摘奸局內諸陵一體奉審
정조 18년 · 강
遞同義禁李冕膺
정조 18년 · 목
冕膺以本職承旨陵奉審進去也
정조 18년 · 강
敍卿宰玉堂罷散人
정조 18년 · 강
命今夜誓戒正時進定於陵享將事之前自今誓戒如値陵寢忌辰則正時進定用今儀
정조 18년 · 목
敎曰今夜卽明陵忌辰行祀之時忌辰雖有所重大享亦有所重今夜誓戒當如儀親行雖無磬鍾之鏗鏘而盛服臨殿於陵享將事之際揆以情文合有裁量今夜誓戒正時進定於齋所呼唱起寢之前留門則初更爲之自今爲式凡大祀誓戒之夜如値陵寢忌辰正時之進定用今儀
정조 18년 · 강
命光陵令朴左源改差
정조 18년 · 목
禮曹啓言卽接光陵參奉所報則今二十九日本陵忌辰祭享兩官當爲備員而新除授令朴左源前任綾州牧使方在任所未及上來云請令朴左源改差卽令該曹口傳差出允之
정조 18년 · 강
命光陵令金獻祚望筒勿施
정조 18년 · 목
吏曹啓言新除授光陵令金獻祚與本曹參議鄭致淳有姨從兄弟應避之嫌而遽然擬入至蒙天點請原望筒勿施更爲差出允之
정조 18년 · 강
遞校理李龜雲修撰李相璜副修撰洪秀晩以柳河源爲校理沈奎魯爲副校理鄭東觀爲修撰李之耼朴崙壽爲副修撰前望也仍命有情勢者嚴飭行公
정조 18년 · 목
敎曰在外及受由玉堂與修撰李相璜許遞與未差之代前望單子入之其間因便多行公尙稱情勢者外任外只有二三人云揆以事面甚斑駁前此前望點下者有中批例施行之敎則皆黽勉承膺處義豈有異同新除諸人待下批牌招其中有情勢者嚴飭行公
정조 18년 · 강
有政吏曹判書金思穆參議鄭致淳兵曹判書具庠進
정조 18년 · 목
因監察茶時啓敎以政官牌招未差之代開政差出待下批牌招引避諸臺卽爲處置以爲備員受誓戒之地○以趙宗鉉爲大司憲洪克浩爲掌令鄭晩錫爲持平金憲柱爲部將趙雲行爲忠淸水使趙景蘭黃處長李英茂鄭延興文有慶徐命漢金旰鄭思謙蔡永昌朴重昌柳彥輝劉聖德金尙秋姜得取劉河濟曺潤寬鄭原矯李寅亮李命天金宗鎭李普榮金時華爲加設同知洪縉輔卞至獻南履基尹志嵩李濟安張奎明申命斗李世延李心玉任希百李聖臣李定濟金聲益林泰鎭李啓白姜浣張壽華金相勳李奉天李聖天李承遠李宇榮韓德壽禹師德爲加設僉知同知七望首副末擬僉知七望首副末擬又一望首副擬幷批下皆老職也
정조 18년 · 강
憲臺處置引嫌諸臺賜批
정조 18년 · 목
行大司憲趙宗鉉掌令洪克浩持平鄭晩錫啓言行大司諫宋鍈以問備之命引嫌而退義急懲討言出輿憤問備薄警匪怒伊敎不可以此輕遞言官請行大司諫宋鍈出仕又啓言掌令吳泰賢持平申光岳獻納沈鏗正言李肇源以諫長問備之命引嫌而退齊聲懲討出於輿憤一時問備敎在匪怒不可以此輕遞言官請掌令吳泰賢持平申光岳獻納沈鏗正言李肇源出仕幷從之
정조 18년 · 강
以李昌會爲承旨前望也尋遞
정조 18년 · 강
御仁政殿行夏享誓戒
정조 18년 · 목
時至具遠遊冠絳紗袍乘輿出協陽門入仁政門至月臺降輿詣版位宗親文武百官分東西行禮讀誓文官吏曹判書金思穆讀誓文訖百官行禮如初乘輿出仁政門入協陽門還內
정조 18년 · 강
重推吏曹參議鄭致淳仍命未通淸及參下文臣通融塡差於夏享執事
정조 18년 · 목
敎曰曾以眼昏人勿差大祝申申提飭而昨日報府以年多之玉堂兩司塡差於大祝及執禮以致嚴鼓將下之時窘速付標當該吏曹參議鄭致淳從重推考古例參下文臣亦皆通融塡差於親享執事蓋欲習知儀文也今番亦以未通淸文臣抄啓參下槐院參下通融塡差事分付
정조 18년 · 강
命前監察尹行直前注書李垿給牒敍用通融差祭以兪漢寧爲承旨前望也
정조 18년 · 강
命承旨李冕膺遞差兪漢寧重推通禮院官員拿處
정조 18년 · 목
漢寧以掃墳呈下直單子敎曰大享定日則古例畿湖原居侍從草記催促上來諸臣由單亦不得捧入況辭朝乎又況誓戒之後乎政院之無一言溺職大矣昨日行禮夜不至太深聽漏何難而承史仕進仕記晚始書入做錯可謂多端都承旨李冕膺遞差呈單承旨兪漢寧聞是誤聽知委而然云宜有參酌從重推考通禮院官員拿處此等處廟堂何無察飭至煩飭敎乎
정조 18년 · 강
以鄭大容爲承旨前望也
정조 18년 · 강
命露梁鎭所在錢穀他衙門句管者移屬壯勇營
정조 18년 · 목
壯勇營提調鄭民始啓言露梁鎭旣屬本營而該鎭所在錢穀猶爲他衙門句管者事多掣礙不可不竝爲移屬本營故敢此仰達從之
정조 18년 · 강
命總戎中軍田文顯改差
정조 18년 · 목
總戎使鄭民始啓言本廳中軍田文顯身病沈重勢難察任請改差從之
정조 18년 · 강
命前假注書趙萬元仍察此後特敎降藝館者堂后假官勿拘擬入
정조 18년 · 목
以假注書望單敎以旣非秩卑之人則名雖藝閣例爲翰薦況注書乎此後特敎降定者堂后假官勿拘擬入事分付前假注書趙萬元欲觀勤慢使之仍察
정조 18년 · 강
命庭試武科曾試得中見漏人金德良從多議追付分付道臣起送付標榜目安寶敎旨
정조 18년 · 목
訓鍊院啓言依下敎今番庭試會試擧子金德良存拔當否問議于其時試官處則行副司直徐有防以爲金德良事伊日臺上試記以二中載錄而特因臺下試記之不爲載錄未免見拔今番慶科事體自別臺上試記又旣明白則其所稱冤不無所據使之一體許付恐不至於大違科規云行副司直李漢豊以爲金德良之臺上試記雖以邊二中載錄臺下試記元無載錄又不着署於單子者有違格例故果爲勿施而其所得中如或明白則宜有稱冤到今出榜已久之後遽然許付其在嚴科場之道恐似重難云矣臣敬懋之意則當初勿施雖出慮後弊之意而到今追付似合廣慶之道恭竢上裁敎以從多議施行而令該曹榜目付標分付道臣起送而令政院安寶於敎旨
정조 18년 · 강
命京武遠射人嚴飭別將別加勸課未屬禁旅者另究肄藝爭赴之方
정조 18년 · 목
兵曹啓言今番殿試時鐵箭遠射別試未入格者京中三人京畿一人乎安道十二人咸鏡道三人黃海道三人慶尙道二人忠淸道一人合二十五人而各道二十二人依傳敎各道監營兵營水營中從擧子所居附近營依付料例給料勸課之意各該道帥臣處幷爲行移定窠量給至於京居擧子依知訓鍊李敬懋所啓三營門本廳及別騎衛料窠中許付激勸事分付而京居擧子數止三人而三營門旣已各付一人則禁旅窠無他可付者矣敎以京武遠射之不及外邑豈非羞恥事乎嚴飭別將別加勸課未屬禁旅者亦爲另究肄藝爭赴之方若有過百六七十步以上者使之報來後草記
정조 18년 · 강
命却濟州前牧使遞任進貢馬自本寺區處還錄該牧
정조 18년 · 목
司僕寺啓言濟州前牧使李喆運遞任進上馬三匹今纔上來矣禾毛色別單固當書入後內廏立養而李喆運方在嚴囚中有不敢循例擧行何以爲之敎以莫曰應捧渠物陋矣無異於飢口作奸中物自本寺區處還錄該牧
정조 18년 · 강
改差忠淸水使趙雲行
정조 18년 · 목
兵曹以雲行親年七十請依例改差也
정조 18년 · 강
命上黨山城軍器修補監官洪禹祚自本營從優施賞
정조 18년 · 목
兵曹啓言觀此忠淸兵使李潤國啓本則本營所管上黨山城軍器什物之朽鈍破傷者數甚夥然其中大旗幟尤不成樣所儲庫舍亦至頹壓其所修葺不容少緩而營樣凋殘猝難拮据乃於昨秋城役了畢之後措辦財力以前僉使洪禹祚差出軍器監官使之董役首尾半年今已告訖其盡心完役誠爲嘉尙其在激勸之道合有褒賞之典請令該曹考例稟處云矣其所監董數旣零瑣至於大旗幟新備庫舍修葺乃是營門措辦非渠自備則褒賞之典非所可論而全然無賞殊非獎勸之道自本營從優施賞之意請分付從之
정조 18년 · 목
以姜游爲同義禁尹範敍爲忠淸水使閔行洙元珏李奎台李陽益李熙載文鳳協爲同知柳燂李光逵申彥璋朴弼元李㰒趙彥璟爲僉知行洙以下竝老職也同知二望僉知二望首副末擬幷批下
정조 18년 · 강
遞執義李周顯同義禁姜游
정조 18년 · 목
因監察茶時啓辭敎以在外人許遞今日政差代使之備員導駕○敎曰滞囚可悶未肅拜禁堂許遞今日政差出判堂則姑未下去云與新除者待下批牌招時囚捧供判下後以草記勘放
정조 18년 · 목
以崔重圭爲執義閔台爀爲同義禁
정조 18년 · 강
校理柳河源陳疏辭職踏啓字
정조 18년 · 강
命歙谷縣柀燒民戶應式外別給米斗嚴飭結構畢奠接後狀聞小戶舊還蕩滌新還今年停退殘獨戶還與身貢幷蕩滌推江原監司沈晉賢
정조 18년 · 목
江原監司沈晉賢狀啓以爲歙谷縣令吳在鎭牒呈內本縣內面西里居御營軍朴㗡同家今月十五日白書偶然失火隣家四十二戶一時延燒人物幸免爛傷恤典則依定式卽爲題給亦自本官略給米斗後一邊鳩材一邊始役使之結構云臣方巡到通川發遺親禆看審形止後別給米斗面面慰諭以爲安堵奠業之地柀燒諸戶皆是吏奴倉屬之仰哺於官府者則雖無因此流散之慮若其構屋安接之方則誠不可少忽多般鳩材趁早結構優給役糧着意顧助期於從速畢奠接使其隣里限畢役輪回助役之意面飭該倅柀燒家舍大中小殘戶區別成册修送該曹恤典則請令該曹會減敎以殘邑近半百戶之柀燒極爲矜悶況方農失所乎應式外別給米斗嚴飭結構使之畢奠接後狀聞他道則小殘獨戶區別登聞而本道混稱幾戶道臣推考其中小戶舊還蕩滌新還今年停退殘獨戶還與身貢幷蕩滌該倅之董飭結構勤慢續當發遺備郞摘奸以此回諭
정조 18년 · 강
命時囚金錫泰降定北道烽武士流李文喆于宣川府徒配洪大默于迎春驛勘放李錫夏李義彬李殷昌尹淑基李廷年等
정조 18년 · 목
義禁府啓言兼春秋金錫泰依律文杖一百收贖告身盡行追奪私罪敎以渠雖至徵念渠之父復置兼史之列則操心姑捨怠忽莫甚名之曰預備不及於開鑰之時致有政院之論啓者頑悖可惡此等之類不可不嚴勘刊汰渠之職名降定北道烽武士伏墩守烽俾覺守分之思仍令道臣知其革心然後狀聞放送又啓言觀此慶尙監司趙鎭宅査啓則以爲金海前府使李文喆料販剩餘錢入已與否反覆盤問到底究覈而吏鄕諸招參諸昨冬所供別無異同而至於三條防錢一千四百四十二兩旣自官用中拮据各項未收錢一千四百三十兩又是輸去外零數則不可以入已直爲論斷其餘三千九百四十兩則私自區處之狀一辭同然衆口難掩毋論公費與私用憑藉賑資立本取剩果爲的實本府年事旣當無前之慘歉許多民命專係賑政俵劃穀物設或不敷身爲字牧之任者事當捐廩添補竭誠賙救而今此李文喆不思盡心之義反生營私之計外托自備之名內售料利之計公穀公貨恣意攛那立本取剩補賑與防役之外贏餘三千九百四十兩任自區處都歸私用究厥罪狀萬萬痛惡請以此照律敎以再昨年嶺倅之憑公立本兼濟已私必非武倅一人此囚獨置重典雖似斑駁事旣登聞亦何可曲護乎渠之不能謹愼與柀罪他囚同惡相濟可以推知考律施以當施之律又啓言玄風前縣監洪大默原情以爲雖甚愚迷豈不知殺獄正犯縣錄之十分審愼而福連之招全是發明朔孫之供意在爭死參看諸人亦無指證之明的則揆以獄情參諸人理不可捨其爭死之子而歸罪於發明之其父故果以朔孫爲正犯福連爲干犯矣及夫覆檢之後正犯干犯致此互換則當初不審之罪無所自逃云請刑推得情敎以初不參見之人勒定元犯寧有如許檢官乎守令七事詞訟居一況償命之獄疏忽乃爾從重勘放亦以草記區別功議以聞又啓言前校理李錫夏原情以爲阿睹宿疾挾風猝劇眼胞浮高頭部刺痛都癈食飮宛轉床兹今至旬餘尙此彌苦伊日參班其勢末由自犯占便之罪云內贍直長尹淑基原情以爲猝患輪感屢日委頓房闥之間不得運動肅敬之地無以趋詣竟致闕參自速置對云行副護軍李義彬原情以爲脚部猝生腫病不能運動肅敬之地末由進參自陷罪戾云李殷昌原情以爲素患胸腹之痛適然添劇轉動無路竟未盡參跡涉占便罪在罔赦云前學官李廷年原情以爲素患關格之症忽復發作於伊時自速占便之罪云請李錫夏李義彬李殷昌等議處尹淑基李廷年等刑推得情敎以尹淑基李廷年等除刑推與李錫夏等區別功議草記勘放又啓言李文喆依律文從重論杖一百收贖告身盡行追奪平安道宣川府流三千里定配洪大默依律文功減一等告身盡行追奪杖八十收贖忠淸道木川縣迎春驛徒二年定配竝允之又啓言李錫夏李義彬李殷昌尹淑基李廷年等依律文竝功減一等各杖九十收贖奪告身四等放送敎以旣曰俱有實病不可歸之於不然而其不能扶到門外言送懸頉自有其罪依照律以公罪勘放○該府以李錫夏等杖九十收贖放送啓
정조 18년 · 강
發遣吏郞摘奸諸執事淸齋
정조 18년 · 목
雩祀壇祭在再明也
정조 18년 · 목
以尹悌東爲校理盧仁亨爲同知柳植尹世欽爲僉知仁亨以下竝老職也
정조 18년 · 목
雩祀壇祭典祀官例以奉常僉正塡差而果身病猝重吏曹請改差也
정조 18년 · 강
拿處禁府都事申翼顯
정조 18년 · 목
府隸敺打掖隸也
정조 18년 · 강
罷黜加平郡守申思益
정조 18년 · 목
京畿監司徐龍輔狀啓以爲加平郡守申思益牒呈內本月十四日本郡祝靈山屯山直朴尙得手本內以爲十四日午後火熖漲天始自突阿回延燒祝靈山云郡守躬往看審則火自突阿回始起延及於三精洞及大小華若洞西尼一山盡爲燒燼故先火人童蒙李吉金捉入嚴問則所告內渠之陳畓在於突阿回爲其土沃聚柴縱火矣獰風猝起延燒阡陌俄頃之間至及於祝靈山內外峯巒盡爲燒燼云爲先嚴問牒報爲辭矣聞極驚駭發遣營校詳細摘奸則祝靈山周廻三十餘里盡爲延燒果如牒呈內辭意松山禁火法意至重況此祝靈一山以打圍舊場便作封山則其所關重視他自別而身爲邑倅不能禁飭致有專一山延燒之擧者萬萬駭然當該監色山直及失火人等今方自臣營分輕重照法勘斷計料該郡守申思益爲先罷黜其罪狀令攸司稟處
정조 18년 · 강
命畿伯徐龍輔緘辭重推坡州牧邑客土屬之犯科人令箕伯捉致重治後馬馬海充定隸卒該牧使申大坤所佩密符發遣宣傳官奪符以來亦令箕伯大張威儀於大同江邊拿致嚴棍長湍府使徐有和令兵判拿來嚴棍
정조 18년 · 목
京畿監司徐龍輔狀啓以爲日前馬馬海權管鄭履綏赴任之行到臨津江頭爲坡州衙客校隸輩所侵逼至於扶執牽挽下上街路行中物件亦多掠奪云事關變怪萬萬驚駭有不可置而不問故先爲發關査問于該牧使處使之從實査報矣坡州牧使申大坤牒呈內今此駭擧出於衙中不無拘嫌不得擧行云衙客校隸之事爲官長者元無不可行査之義則雖無營關摘發論報以請勘罪事理當然而營門關問之後强引不當引之嫌曲爲分疏揆以事體誠極駭然始旣不善檢下致有無前之變怪末又稱託掩護終不修報者大關紀綱不可仍置坡州牧使申大坤爲先罷黜其罪狀令攸司稟處所謂作拏之衙客校隸等自臣營詳細査實分輕重照法勘處計料敎以鎭將雖卑卽亦命吏矣法從自別何論外補乎邑客土屬之犯法從命吏至於扶執牽挽之不足搶掠行中物件云者萬萬駭然事未前聞近來國綱雖曰掃地焉敢乃爾乎若此不已久勤邊將將不得出頭於沿路邑底旣聞之後眞所謂問牛喘豈可尋常處之該權管之下去已至多日則抑何意極意周遮今日始乃强爲狀聞道伯事之駭然罷拿輕矣特以時有句管之事千分參酌該道臣徐龍輔爲先緘辭從重推考憲府臺諫牌招城鑰前發緘取招所謂犯科諸人竝令箕伯捉致重治後馬馬海充定隸卒同騎諸人亦爲嚴治該牧使初不懼㥘自首營題之下敢稱引嫌者節節放恣此弁擧止之頗傲常所痛駭曾與故相諸人亦有酬酢矣果有如許所爲申大坤所佩密符發遣宣傳官奪符以來亦令箕伯大張威儀於大同江邊拿致嚴棍狀聞俾遐土愚氓知尊命吏乃所以尊朝廷雖以江越邊地方官徐有和言之目雖未見耳必入聞則符同掩置亦甚痛駭姑不遞罷出於惠養之意令兵判拿來嚴棍草記坡州牧使之代令該曹口傳差出
정조 18년 · 강
遣承旨分詣受香所奉審摘奸
정조 18년 · 강
召見禮曹判書閔鍾顯于重熙堂
정조 18년 · 목
命禮判取來大明集禮於弘文館考出朝服祭服之冠制卷持入鍾顯曰考見集禮則只言祭冠而朝服冠則無他可考予曰祭冠一事欲爲釐正者久矣今値大享之時將問於卿等而處之矣大扺朝士之章服自有國制而近來衣服之侈靡成習實爲痼弊其中朝服祭服尤爲緊重宜有一定之制濟監之黑衫工曹之祭冠設置貢人頒給諸臣實有本意近見陪享執事皆不着官件別用私制之華美非但違於格例亦出於尙侈之一端雖以五禮儀冠服圖說言之只有祭冠之制隨其品制梁數之多少差殊至於朝服旣無冠梁之提及者以此推之冠制似無朝服祭服之別焉至若笏之用牙用木亦隨品秩之崇卑今則微官庶僚亦皆捨木取牙豈不欲復舊制而如是之際以反致騷撓爲慮姑未申明舊制而諸臣中亦豈無意欲守法而拘於駭俗不能爲之乎如此之人隨意遵法無所不可鍾顯曰此不但省弊亦合典禮不勝欽仰矣
정조 18년 · 강
命妙香山酬忠寺致祭宣額時在道內兼史受由者進去慈山府使爲預差
정조 18년 · 목
予謂禮判閔鍾顯曰妙香山酬忠寺致祭宣額時禮郞之下去徒貽列邑廚傳之弊兼史之受由在道內者使之進去慈山府使爲預差事自禮曹郞速行會香則禮曹書吏陪往可也
정조 18년 · 강
命大享時獻官以下冠裳幷通用朝服陪從者仍着其冠黑團領先詣者換着官件攝行則雖大官獻官用官件堂下官之朝服祭服欲執木笏者皆令從便
정조 18년 · 목
敎曰今日之弊習莫甚於衣章之侈汰儀文之浮靡雖似二歧其歸一也禁侈則自可祛靡一朝固難反古近來綃枹絛帶纓靴之飭令蓋欲取次省約以取其慣於眼計有餘之效且以大享時服色言之記昔予以亞獻陪享之時卿宰享官多用工曹之冠濟監之衫今則引儀捧俎官亦且恥不着焉者可見侈汰之日痼至於祭冠則尤涉浮靡大明集禮五禮儀之所不載而俗制紕謬以金冠漆冠則用於朝服祭服者旣乏意義之明證況於通編有通用之法式者乎自今大享獻官以下惟上衫之紅羅靑羅外冠裳幷通用而官給之件亦當自如朝服陪從者仍着其冠黑團領先詣者換着官件攝行則雖大官獻官用官件俾滌弊習今享卽令初獻官以下皆着官件笏之用牙用木亦有等級而今反通用觀於此在侈邊則通用而不通用在不侈邊則不當通用而通用事之無謂孰甚於此當一例復古而定品分執還或相妨姑不指一申禁堂下官之朝服祭服欲執木笏者皆令從便事令禮曹知悉
정조 18년 · 강
憲府以畿伯徐龍輔緘答啓
정조 18년 · 목
司憲府啓言京畿監司徐龍輔處發緘取招龍輔答通以爲坡州牧衙客校隸等侵犯命吏之罪直是前古所無之一大變怪而事出路次傳說易訛莫重登聞之事不敢一毫疏忽多歧採探得其眞贓然後始乃發關該牧使之從實報來不料該倅放恣之習幷與査報肆然違拒以致狀聞之遲滯跡涉周遮罪箸稽緩云依傳敎緘辭推考罪取考律文則杖一百收贖矣京畿監司徐龍輔當以右律施行而係是二品請上裁允之敎以議減一等